ธนชาตปฏิเสธให้กู้ซื้อเนชั่น
ธนาคารธนชาตยืนยันไม่เคยให้เงินกู้แก่โซลูชั่น คอนเนอร์ เพื่อซื้อหุ้นเนชั่น
7 ม.ค. 2558

ธนาคารธนชาตยืนยันไม่เคยให้เงินกู้แก่โซลูชั่น คอนเนอร์ เพื่อซื้อหุ้นเนชั่น
แหล่งข่าวจากคณะกรรมการธนาคารธนชาต เปิดเผยว่า ขณะนี้มีการกล่าวหาว่าธนาคารเข้าไปมีส่วนเกี่ยวข้องกับการให้สินเชื่อกับบริษัท โซลูชั่น คอนเนอร์ (1998) เพื่อนำไปซื้อหุ้นของบริษัท เนชั่น มัลติมีเดีย กรุ๊ป หลังจากเกิดการกล่าวหาคณะกรรมการธนาคารได้ตรวจสอบและไม่พบการให้สินเชื่อดังกล่าวแต่อย่างใด
ทั้งนี้ บริษัทหลักทรัพย์ (บล.) ธนชาต ได้ให้เงินกู้เพื่อการซื้อขายหุ้นกับ บริษัท วธน แคปปิตัล  นั้น ก็เป็นเรื่องของ บล.ไม่เกี่ยวข้องกับธนาคาร ธนาคารยืนยันว่าได้ดำเนินธุรกิจภายใต้กฎระเบียบของธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) และตระหนักดีถึงธรรมาภิบาลในการทำธุรกิจ
แหล่งข่าวเปิดเผยว่า ในกรณีนี้หากมีความข้องใจว่าการที่ บล.ให้กู้ซื้อขายหุ้นผิดกฎหมายหรือไม่ ก็ควรจะให้ ก.ล.ต.และตลาดหลักทรัพย์ฯ เป็นผู้ชี้แจงจะดีที่สุด หากผิด บล.ธนชาตก็ควรถูกลงโทษ แต่หากไม่ผิดก็ไม่ควรจะกล่าวหาให้ธนาคารเสียหาย ขณะนี้ธนาคารกำลังพิจารณาจะฟ้องร้องตามกฎหมายเพื่อปกป้องและกอบกู้ชื่อเสียง
อย่างไรก็ดี เมื่อวันที่ 6 ม.ค. ธนาคารธนชาตได้ออกแถลงการณ์ชี้แจงกรณีนี้ว่า ธนาคารไม่ได้ให้สินเชื่อแก่ บริษัท โซลูชั่น คอนเนอร์ (1998) เพื่อใช้ในการเข้าซื้อหุ้น บริษัท เนชั่น มัลติมีเดีย กรุ๊ป  สำหรับในส่วนของบริษัท วธน แคปปิตัล นั้น บริษัทหลักทรัพย์ ธนชาต ได้ให้เงินกู้เพื่อการซื้อขายหุ้นเพียงครั้งเดียวในเดือน ส.ค. 2557   โดยมีหุ้นเนชั่นเป็นหลักทรัพย์ประกัน โดยให้กู้ในอัตรา 50% ของราคาซื้อขาย
ทั้งนี้ มีข้อตกลงว่าหากเกิดกรณีหุ้นมีราคาลดลงถึงจุดหนึ่งที่ตกลงกัน ถ้าลูกค้าไม่เพิ่มหลักประกันให้เพียงพอตามสัญญา หรือไม่ขายหุ้นทิ้งเองเพื่อลดหนี้ บริษัทหลักทรัพย์สามารถบังคับขายในตลาดได้เพื่อบริหารความเสี่ยงตามหลักเกณท์ ซึ่งเป็นเงื่อนไขปกติที่ให้กับลูกค้าทั่วไปในการลงทุนซื้อหุ้นในตลาดทรัพย์ฯ และเป็นไปตามหลักเกณท์ของ ก.ล.ต. ซึ่งถือว่าเป็นการให้กู้ที่มีความเสี่ยงต่ำมาก และบริษัท วธน แคปปิตัล ก็ได้เคยเปิดเผยให้ตลาดหลักทรัพย์ฯ และสาธารณชนทราบว่าวงเงินดังกล่าวมีจำนวนประมาณ 200 ล้านบาทเท่านั้น มิได้มีจำนวนสูงอย่างที่มีการกล่าวหา
ก่อนหน้านี้ นายอารักษ์ ราษฏร์บริหาร ประธานเจ้าหน้าที่บริหาร บริษัท โซลูชั่น คอนเนอร์ กล่าวว่า การซื้อหุ้นเนชั่นทำถูกต้องตามกฎหมายทุกอย่าง การถือหุ้นในสัดส่วน 12% ก็ไม่มีอำนาจการบริหาร การซื้อหุ้นไม่ได้ทำผิดกฎของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)  แต่ถ้าเกิน 25% ต้องรายงาน กสทช.
สำหรับ นายฉาย บุนนาค ไม่ได้เกี่ยวข้องหรือผูกพันใดๆ กับบริษัท